b'\n_START_ARTICLE_\nVpliv kajenja tobaka na zdravje\n_START_PARAGRAPH_\n\xc5\xbde dolgo \xc4\x8dasa so znane \xc5\xa1kodljive posledice kajenja tobaka za zdravje.  Kajenje je odgovorno za nastanek sr\xc4\x8dnih bolezni, cerebrovaskularnih bolezni, kroni\xc4\x8dne plju\xc4\x8dne bolezni in plju\xc4\x8dnega raka. Le-te so najpogostej\xc5\xa1e bolezni v evropski regiji. V evropski regiji je tobak na drugem mestu dejavnikov tveganja za nastanek bolezni._NEWLINE_V svetovnem merilu je kajenje tobaka drugi najve\xc4\x8dji vzrok za smrtnost v svetu. Trenutno je kajenje odgovorno za smrt enega od desetih odraslih (pribli\xc5\xbeno 5 milijonov smrti letno).\n_START_SECTION_\nKatran\n_START_PARAGRAPH_\nKatran vsebuje \xc5\xa1tevilne snovi (policikli\xc4\x8dni aromatski ogljikovodiki, aromati\xc4\x8dni amini, nitrozamini), ki so dokazano rakotvorne. S toba\xc4\x8dnim dimom pride v dihala tudi katran, ki dra\xc5\xbei sluznico, vzdr\xc5\xbeuje njeno vzdra\xc5\xbeenost in posledi\xc4\x8dno pove\xc4\x8da izlo\xc4\x8danje sluzi. Povzro\xc4\x8da okvare delovanja migetal\xc4\x8dnega epitelija dihalnih sluznic in povzro\xc4\x8da kroni\xc4\x8dni bronhitis, emfizem in raka na plju\xc4\x8dih in drugih organih.\n_START_SECTION_\nOgljikov monoksid\n_START_PARAGRAPH_\nZaradi nepopolnega zgorevanja tobaka nastaja ogljikov monoksid. Ta se zelo dobro ve\xc5\xbee na hemoglobin, ki prena\xc5\xa1a kisik po krvnih \xc5\xbeilah. Ker se ogljikov monoksid bolje ve\xc5\xbee na hemoglobin kot kisik, moti njegovo prena\xc5\xa1anje in njegovo porabo v telesu.\n_START_SECTION_\nNikotin\n_START_PARAGRAPH_\nNikotin je droga, ki povzro\xc4\x8da odvisnost. V toba\xc4\x8dnih izdelkih ga je dovolj, da povzro\xc4\x8da in vzdr\xc5\xbeuje odvisnost odraslih in otrok. Nikotin v telesu povzro\xc4\x8di takoj\xc5\xa1njo odzivnost, ker povzro\xc4\x8di sprostitev hormona adrenalina. Adrenalin stimulira telo in povzro\xc4\x8di, da se nenadno sprosti glukoza. Zvi\xc5\xa1a se tudi krvni tlak, frekvenca dihanja in sr\xc4\x8dni utrip. Tej stimulaciji sledi depresija in iz\xc4\x8drpanost, ki pa vodi kadilca do \xc5\xbeelje, da pri\xc5\xbege novo cigareto.\n_START_SECTION_\nFormaldehid\n_START_PARAGRAPH_\nFormaldehid pove\xc4\x8duje tveganje za levkemijo in mo\xc5\xbeganskega raka\n_START_SECTION_\nEpidemiologija kajenja\n_START_PARAGRAPH_\nKajenje tobaka je drugi najve\xc4\x8dji vzrok za smrtnost v svetu. Trenutno je kajenje odgovorno za smrt enega od desetih odraslih v svetovnem merilu (pribli\xc5\xbeno 5 milijonov smrti letno). \xc4\x8ce se bo tak vzorec kajenja tobaka nadaljeval, bo povzro\xc4\x8dil 10 milijonov smrti letno ob letu 2020. Polovica ljudi, ki trenutno kadi tobak \xe2\x80\x93 to je okoli 650 milijonov ljudi \xe2\x80\x93  bo slej ko prej umrlo zaradi posledic kajenja. Kajenje tobaka je \xc4\x8detrti najve\xc4\x8dji dejavnik tveganja za nastanek bolezni na svetu in drugi najve\xc4\x8dji dejavnik tveganja za nastanek bolezni v evropski regiji.\n_START_SECTION_\nPreventiva\n_START_PARAGRAPH_\n"Preventiva je dejavnost, ki se ukvarja z varovanjem zdravja (prepre\xc4\x8devanjem bolezni) in prepre\xc4\x8devanjem poslab\xc5\xa1anja bolezni." Pomembno pri preventivi je informiranje prebivalcev o \xc5\xa1kodljivostih kajenja in pasivnega kajenja. Profesionalna podpora in nasvet strokovnjaka \xc5\xa1e pove\xc4\x8da mo\xc5\xbenost za opustitev kajenja.\n_START_SECTION_\nKadilci\n_START_PARAGRAPH_\nNajbolj\xc5\xa1a preventiva pri kadilcih je takoj\xc5\xa1nje prenehanje kajenja tobaka. Problem pri prenehanju kajenja pri kadilcih je zasvojenost z nikotinom. Ugotovljeno je, da se pri prenehanju kajenja pove\xc4\x8da vnos hrane v telo in zmanj\xc5\xa1a poraba energije v stanju po\xc4\x8divanja, kar je odgovorno za pove\xc4\x8danje telesne te\xc5\xbee. Kraj\xc5\xa1e posledice prenehanja kajenja vklju\xc4\x8duje nemir, razdra\xc5\xbeljivost, razo\xc4\x8daranje, jeza, te\xc5\xbeave pri koncentraciji in nagonska potreba po kajenju. To so najpogostej\xc5\xa1i vzroki, ki predstavljajo oviro pri prenehanju kajenja.\n_START_SECTION_\nNekadilci\n_START_PARAGRAPH_\nZaradi ugotovljene \xc5\xa1kodljivosti pasivnega kajenja je preventiva pri nekadilcih prepre\xc4\x8diti kajenje in omogo\xc4\x8diti popolno odsotnost toba\xc4\x8dnega dima v zaprtih prostorih in na prostem. Ventilacija ali filtriranje zraka (ali kombinacija obojega) ne zmanj\xc5\xa1ujeta nevarnost izpostavljenosti toba\xc4\x8dnemu dimu v zaprtih prostorih.\n_START_SECTION_\nZakonodaja v Republiki Sloveniji na podro\xc4\x8dju kajenja tobaka\n_START_PARAGRAPH_\nV Sloveniji smo uvedli spremembo zakona o omejevanju uporabe toba\xc4\x8dnih izdelkov. Spremembe zakona prina\xc5\xa1ajo uvedbo popolne prepovedi kajenja v vseh zaprtih delovnih in javnih prostorih ter zvi\xc5\xa1evanje starostne meje za nakup toba\xc4\x8dnih izdelkov iz dosedanjih 15 let na 18 let ter starostno mejo 18 let tudi za tiste, ki prodajajo toba\xc4\x8dne izdelke. K spremembam na tem podro\xc4\x8dju Slovenijo zavezuje tudi Okvirna konvencija Svetovne zdravstvene organizacije za nadzor nad tobakom, ki jo je ratificirala tudi Slovenija.'